**Ўзбекистонда коронавирус (COVID-19) эпидемияси бўйича эълон қилинган карантин режими вақтида фуқаролар, ижтимоий тармоқ фойдаланувчилари томонидан кўтарилган савол ва мурожаатлар бўйича брифинг**

Ассалому алайкум Ҳурматли Оммавий ахборот воситалари ходимлари ва брифинг иштирокчилари!

Ўзбекистонда коронавирус (COVID-19) эпидемияси бўйича эълон қилинган карантин режими вақтида фуқароларимиз, ижтимоий тармоқ фойдаланувчилари томонидан Ахборот технологиялари соҳаси бўйича бир қатор саволлар ва мурожаатлар келиб тушмоқда.

Ахборот технологиялари ва коммуникацияларини ривожлантириш вазирлиги томонидан коронавирус эпидемиясини тарқалишини олдини олиш, борасида кенг кўламли чора-тадбирлар амалга орширилаётганини алоҳида таъкидлаб ўтмоқчиман. Шундан келиб чиқиб, бугун энг кўп берилаётган саволлар ва мурожаатларга тўхталиб ўтсам.

1. **Почта жўнатмаларини олиш ва юборишда ўз вақтида манзилларига етиб бормаслик холатлари кузатилмоқда. Қачондан бошлаб** **Халқаро почта жўнатмаларини ташиш учун ҳаво транспортида юбориш ва қабул қилиш йўлга қўйилади?**

Хабарингиз бор, ўтган брифингларда ҳам айтиб ўтганмиз, Юртимизда коронавирус (COVID-19) эпидемияси бўйича эълон қилинган карантин режими вақтида **16 мартдан бошлаб** “Ўзбекистон почтаси” почта жўнатмаларини ер усти транспорти орқали бошқа давлатларга юбораётган эди.

Энди эса,“Ўзбекистон почтаси”, **2020 йил 20 апрелдан** бошлаб,Ҳаво транспорти орқали юк ташувчи авиакомпаниялар билан халқаро почта жўнатмаларини дунёнинг **38 та** мамлакатларига етказиб бериш тўғрисида келишувга эришилди.

Халқаро почта жўнатмалари юк ташувчи ҳаво транспортида юборилиши муносабати билан, вақтинчалик янги **“Extra” тарифи** асосида қабул қилинмоқда.

Шунингдек, “Ўзбекистон почтаси” АЖ томонидан **32 та давлатга** фақат ер усти транспорти йўналишида халқаро почта жўнатмалари етказиб берилмоқда.

**2.** **Мобиль операторлари томонидан шифокорлар ва ўқитувчилар учун мобиль интернет хизматлардан фойдаланишга қулай тарифлар ишлаб чиқилди. Карантин вақтида аҳоли учун ҳам қандай имкониятлар яратилди?**

Бу масалага тўхталадиган бўлсам кўплаб ишлар амалга оширилди. **Биринчи навбатда,** Республикамизда 24 мартдан бошлаб фуқаролар томонидан Интернет ва телефон алоқаси учун тўловларни ўз вақтида амалга оширмаганлик учун 2 ой давомида лицензия асосида фаолият юритаётган телекоммуникация операторлари ва провайдерлари, икки ой давомида симли телефон алоқаси (халқаро телефон сўзлашувлардан ва мобил алоқасидан ташқари) ҳамда Интернет жаҳон ахборот тармоғига симли ва симсиз уланиш хизматлари учун тўловлар ўз вақтида амалга оширилмаган ҳолларда абонентлар тармоқдан ўчирилмаслиги таъминланади.

Фуқароларимизни охирги янгиликлардан хабардор қилиш мақсадида телекоммуникация операторлари абонентларига энг кўп ўқийдиган оммавий ахборот воситаларининг манбаларидан бепул фойдаланиш имкони тақдим этилди.

Жамоатчиликни коронавирус (COVID-19) тўғрисида хабардор қилиш ва тарқалишининг олдини олиш учун амалга оширилаётган чора-тадбирлар ҳақида расмий веб-сайти (http://coronavirus.uz/uz)га кириши ҳам бепул қилинди.

Фуқароларимиздан коронавирус инфекцияси юзасидан туғилган саволларига ўз вақтида жавоб олиш мақсадида Соғлиқни сақлаш вазирлиги Сall-марказининг қисқа **“1003” ягона рақамига** ва Ёрдамга мухтож аҳолига зарур кўмак кўрсатишни ташкиллаштириш учун қисқа **“1197” ягона** рақами Фуқаролар томонидан амалга ошириладиган қўнғироқлар барча телекоммуникация операторлари ва провайдерлари томонидан республикамизда бепул амалга оширилмоқда.

Аҳолига карантин даврида қулайлик яратиш мақсадида “Uzdigital TV” МЧЖ томонидан бешта хорижий телеканаллар – **“Индийское кино”,** **“Дом кино”,** **“Discovery”,** **“Disney”** ва **“Evronews”** очиқ режимда (кодланмаган ҳолда бепул) вақтинча тарқатилиши таъминланмоқда.

Карантин пайтида аҳолига қўшимча қулайлик яратиш мақсадида барча мобиль операторлари аҳоли учун қулай тарифларни таклиф қилмоқда. Мисол учун, "O‘zbektelekom" AK "O‘zMobayl" филиали ўз абонентларига **30 кун давомида** фойдаланиш учун байрамона мегабайт, дақиқалар ёки СМС тўпламларини совға қилди. Бунда абонент тақдим этилган 500 мегабайт, 500 дақиқа, 500 SMS дан биттасини танлаши мумкин.Ушбу акция 19 апрелга қадар амал қилди.

**3. Тошкент шаҳридаги Амити Университетида 2020-ўқув йилига қабул жараёнлари бошланибди. Карантин вақтида хужжатларни қандай топшириш керак? Кўпчилик битирувчилар ўқув муассасаларидан диплом ёки шаҳодатномаларини ҳали олмаганку?**

Ҳаммамизга маълумки, 2019 йилда Тошкент шаҳрида **Амити университети** ташкил этилиб, 2019 йил 24 сентябрдан бошлаб университет ўз фаолиятини бошлаган эди. Ҳозир университетда биринчи босқич талабалари таҳсил олмоқда. Ҳақиқатда бу Университетга ҳужжат топшириб талаба бўлиш орзуси талаб даражасидан кўп.

Бугунги кунда, Тошкент шаҳридаги Амити Университетида абитуриентларнинг **ҳ**ужжатларни қабул қилиш жараёни бошланган, қабул жараёнларининг барчаси эса **онлайн тарзда автоматик равишда** амалга оширилади.

Имтиҳонлар 3 босқичда биринчи босқич **30-31 май**, иккинчи босқич **18-19 июль,** учинчи босқич **15-16 август** кунларига ўтказилиши режалаштирилган.

Ҳужжатлар университет веб-сайти орқали электрон тарзда қабул қилинмоқда.

Мактаб/академик лицей/касб-ҳунар коллежи дипломи/ шаҳодатномаси ёки ушбу ўқув масканларида битирувчи эканлиги хақида маълумотнома нусхасини тақдим этилади.

Мактаб, лицей ва коллежларини бу йил тамомлайдиганлар, ўқишлари ҳақида ушбу таълим муассасасидан маълумотнома топширишлари етарли. Бундан ташқари Мамлакатимизда амалга оширилаётган карантин тадбирлари муносабати билан бу ҳужжатни ҳам карантиндан кейин топшириш имконияти яратилган. Яъни карантин даврида бу ҳужжатсиз хам рўйҳатдан ўтишингиз мумкин.

**4.** **Банк пластик карталарни олиш учун онлайн равишда ариза қолдирилса, очилган картани “Ўзбекистон почтаси” АЖ орқали олса бўладими, унинг хавфсизлиги таъминланадими?**

Карантин вақтида аҳолининг банк пластик картасини амал қилиш муддати тугаб қолган бўлса ёки қўшимча равишда банк пластик картасига эҳтиёжи бўлса, у ҳолда тижорат банкларига келишлари шарт эмас. Айнан бугунги кунда тижорат банклар онлайн равишда банк пластик (UzCard, Humo ва Mastercard) карталарини олиш учун аризаларни қабул қилиш хизматини йўлга қўйган.

**“Ўзбекистон почтаси” АЖ** эса айни вақтда онлайн равишда қабул қилинган аризаларга асосан очилган банк пластик карталарини эгаларига етказиб беришни амалга оширмоқда. Бунда, республиканинг исталган ҳудудига **қисқа муддат ичида,** **энг муҳими банк** пластик картасини хавфсизлиги ва бутлиги таъминланган ҳолда етказиб берилиши, шунингдек тижорат банкларга ҳамда мижозларга қулайликлар яратилиши таъминланмоқда.

**5.** **Интернет тезлиги нега паст кўрсатгичда айниқса мобил алоқа интернет хизматлари талабга жавоб бермаяпди! Нарҳлари ҳам қиммат!Бу бўйича нима ишлар қилинмоқда?**

Айтиш мумкинки, сўнги икки йилда амалга оширилган ишлар таҳлилига назар соладиган бўлсак, мамлакатимизда замонавий электрон давлат хизматларини кўрсатишнинг яхлит тизимини яратиш, давлат органларининг аҳоли ва тадбиркорлик субъектлари билан ўзаро ҳамкорлигининг янги механизмларини жорий этиш юзасидан изчил ишлар олиб борилди.

Энди шу масалаларга бир назар солсак, ҳозирги кунда мамлакатимизда жами **5 та мобил** алоқа хизматларини кўрсатувчи ҳамда **30 дан ортиқ симли** тармоқлар орқали телекоммуникация хизматларини кўрсатувчи оператор ва провайдерлар фаолият олиб бормоқда. Барча оператор ва провайдерлар ўз хизматларини бошқа оператор ва провайдерлар билан ҳамжиҳатликда, турли технологик ечимлар асосида кўрсатиб келмоқда.

Мобил алоқа тармоқлари абонентлари сони **24 млн.ни** ташкил этса, шундан **19 млн. абонент** интернет фойдаланувчилари ҳисобланади. Симли тармоқлар орқали интернет хизматларидан фойдаланувчилари **сони 3 млн.тани** ташкил этмоқда.

2020 йилнинг 1 январидан оператор ва провайдерларга интернет хизматлари учун тариф ўтган йилнинг шу даврига нисбатан **34 фоизга** арзонлаштирилди Эътиборли жиҳати шундаки, бозор иқтисодиёти талабларига кўра, тизимли равишда интернет хизматлари нархлари камайтирилиб борилмоқда.

Интернет провайдерларига республиканинг турли ҳудудларидан тармоққа уланиш ягона тартибда ва бир ҳил нарҳларда ташкил этилди.

Республика бўйича **237 та** объектда магистрал телекоммуникация тармоқлари кенгайтирилиб, телекоммуникация ускуналари модернизация қилинди.

Шунингдек, “Оптик толали алоқа линияларини қуриш” лойиҳаси доирасида республика бўйича **16,0 минг км**. оптик толали алоқа линиялари қурилиб, умумий узунлиги **36,6 минг км**. га етказилди.

Интернет тармоғига кенг полосали симли уланишни кенгайтириш лойиҳаси доирасида оператор ва провайдерлар томонидан **1 млн. порт** монтаж қилинди ва кенг полосали тармоққа уланиш портларининг умумий сони **2 млн.дан** ортди.

Мобил алоқа тармоқларини ривожлантириш мақсадида **6 000 дан** ортиқ мобил алоқа база станцияси ўрнатилиб, уларнинг умумий сони 26 мингтадан ортди ва республика аҳоли масканларини мобил алоқа билан қамрови даражаси **97 фоизга** ва мобил интернет тармоғига кенг полосали уланиш қамрови даражаси **70 фоизга** етказилди.

2019 йил давомида телекоммуникация тармоқлари қамрови умуман мавжуд бўлмаган аҳоли яшаш масканлари сони деярли **икки баробарга камайтирилди.**

Айтиш жоизки, шу кунга қадар асосан телефон хизматларини кўрсатувчи **2G мобил** тармоқларни кенгайтириш амалга оширилган бўлса, ҳозирда тармоқнинг қамровини ошириш бўйича барча лойиҳалар **3G/4G** тармоқларини кенгайтиришга йўналтирилмоқда. Хусусан шу йилнинг ўзида **2200 дан ортиқ** **3G/4G база** станциялари ўрнатилиб ишга туширилади.

Шу ерда бир маълумот айтиб ўтиш мумкинки, интернет тезлиги бўйича 2020 йил март ойи натижаларига кўра Speedtest Global Index рейтингида Ўзбекистон яна 7 поғонага кўтарилиб, интернет тезлиги бўйича рейтингда Ўзбекистон ҳозирги кунда 95-поғонани эгаллаб турибди (176 та давлат қаторида) ва бир ойда **7 поғонага**, бир йил ичида эса **36 поғонага** кўтарилиши кузатилди.

**6. Тошкент шаҳридаги Инҳа университетига 2020-2021 ўқув йилига талабаларни қабул қилиш имтиҳонларини ўтказиш бўйича қандай ўзгаришлар бўлиши мумкин?**

**Мамлакатимиздаги карантин ҳолатидан келиб чиқиб,** Тошкент шаҳридаги Инҳа университетига қабул қилиш жараёнини ташкил этиш режасига қатор ўзгаришлар киритилди.

Ўтган йилнинг шу даврда, яъни 2019 йилнинг апрель ойи давомида абитуриентлар учун **икки марта университетга кириш** имтиҳонлари ташкил этилган бўлса, бу йил бу жараённи карантиндан кейинги даврда, яъни **июнь ва июль ойларид**а ташкил этиш режалаштирилди.

Шу билан бирга, 2020-2021 ўқув йилига университетга қабул қилинадиган талабалар сони ўтган йилги квота билан бир ҳил бўлиб, жами 420 нафарни ташкил этади. Бундан «Компъютер ва дастурий инжинеринг» (SOCIE) йўналишига **300 нафар** ва Логистика (SOL) йўналишига **120 талабалар** қабул қилинади. **10 нафар талаба** грант асосида қабул қилинади. Хорижий талабаларни сони чекланмаган миқдорда ва суҳбат асосида қабул қилиниши белгиланган.

Кириш имтиҳонлари Жанубий Кореянинг малакали мутахассислари томонидан халқаро стандартлар асосида, адолатли ва шаффоф тарзда ўтказилади. Имтиҳон натижалари Жанубий Кореянинг Инҳа университети веб сайтида эълон қилиб борилади.

Жанубий Кореялик ҳамкорлар билан мамлакатимизда ва ташқарида карантин ҳолатининг давом этиши мумкинлиги ҳамда аэропортлар фаолияти тикланмаганлиги натижасида келиб чиқиши мумкин бўлган шароит ҳам ҳисобга олинган.

Ҳозирги кунда Ахборот технологиялари соҳаси бўйича энг кўп берилаётган саволлар ва мурожаатлар шулардан иборат.

Эътиборларингиз учун раҳмат!